text: Ingen planer om exit fra Parkeringskontrol Syd
  20 marts 2019 kl. 14.20
  Mandag aften stemte Teknik og Miljøudvalget i Haderslev Kommune for at træde ud af samarbejdet om parkeringskontrollen. 
  Mens Haderslev har parkeret sit samarbejde med parkeringskontrollen Parkering Syd, så har de øvrige kommuner i samarbejdet umiddelbart ingen planer om at følge efter.
  - Det er ikke noget, vi har haft oppe til diskussion, men vi holder øje med sagen, siger Arne Leyh Petersen (DF), formand for Teknik og Miljø i Aabenraa Kommune.
  Cirka samme besked får man, når man ringer til forkvinden for det tilsvarende udvalg i Sønderborg Kommune.
  - Inden vi gør noget som helst, så skal vi have snakket tingene igennem med de andre kommuner, siger Aase Nyegaard (Fælleslisten) til TV SYD.
  I begge kommuner forsikrer de, at man holder øje med udviklingen, men at det ikke har været på bordet at træde ud af samarbejdet.
  - Som sagen er lige nu, ligger det ikke i kortene at trække sig ud, siger Arne Leyh Petersen.
  Haderslev, Sønderborg, Tønder og Aabenraa har indtil nu samarbejdet om parkeringskontrollen gennem Parkering Syd, men mandag aften indstillede Teknik og Miljøudvalget i Haderslev Kommune til byrådet, at man træder ud af samarbejdet. Haderslev Byråd træffer den endelige beslutning i næste uge.
  Det har på nuværende tidspunkt ikke været muligt at få en kommentar fra Tønders borgmester, Henrik Frandsen (V).
  